
RAPORT COMUN

asupra proiectului de Lege privind precursorii de droguri

 În conformitate cu prevederile art. 95 și 115 din Regulamentul Camerei Deputaţilor, republicat, cu modificările ulterioare,  Comisia pentru apărare, ordine publică şi siguranţă naţională și Comisia pentru sănătate și familie au fost sesizate, prin adresa nr. PLx.118 din 14 martie 2018,  cu dezbaterea, pe fond, în procedură de urgenţă, a proiectului de Lege privind precursorii de droguri.
La întocmirea prezentului raport comun, Comisiile au avut în vedere:
· avizul favorabil al Consiliului Legislativ, cu observaţii şi propuneri, (nr. 984 din 20.11.2018). 
· avizul favorabil al Comisiei pentru industrii și servicii (nr. 4c-3/139 din 28.03.2018).
   Proiectul de lege are ca obiect reglementarea regimului juridic al    precursorilor   de droguri şi stabileşte măsurile necesare punerii în aplicare la nivel naţional a dispoziţiilor cuprinse în regulamentele Uniunii Europene în domeniul precursorilor de droguri. 
 Prin obiectul de reglementare și conținutul său,  proiectul de lege face parte din categoria legilor organice, conform prevederilor art.73 alin.(3) din Constituţia României, republicată.
În conformitate cu prevederile Regulamentului Camerei Deputaţilor, republicat, cu modificările şi completările ulterioare, Comisiile au dezbătut proiectul de lege în şedinţe separate.
 
La lucrările Comisiei pentru apărare, ordine publică şi siguranţă naţională din data de 11 aprilie 2018 au fost prezenţi conform listei de prezenţă. In urma dezbaterilor şi a opiniilor exprimate, membrii comisiei au hotărât, cu unanimitate de voturi, adoptarea proiectului de lege în forma prezentată de Senat.
La dezbateri au participat, în calitate de invitați, din partea Ministerului Afacerilor Interne, domnul subsecretar de stat Mihai Valeriu și doamna Rodica Mitoiu - Agenția Națională Antidrog. 
La lucrările Comisiei pentru sănătate şi familie din data de 24 aprilie 2018 şi-au înregistrat prezenţa 16 deputaţi, din totalul de 18 membri. In urma dezbaterilor şi a opiniilor exprimate, membrii comisiei au hotărât, cu unanimitate de voturi, adoptarea proiectului de lege în forma prezentată de Senat.
La dezbateri au participat, în calitate de invitaţi, domnul Dan Dumitrescu – secretar de stat în cadrul Ministerului Sănătăţii şi doamna Rodica Mitoiu – şef serviciu în cadrul Agenţiei Naţionale Antidrog.
Proiectul de lege a fost adoptat de Senat în şedinţa din 12 martie 2018.
 Potrivit prevederilor art. 75 din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat,  Camera Deputaţilor este Cameră decizională.
  În urma finalizării dezbaterilor, cele două comisii propun plenului Camerei Deputaţilor adoptarea proiectului de lege în forma prezentată de Senat. 

